Ο **Άαρον Σουόρτς** (*Aaron Hillel Swartz*, 8 Νοεμβρίου 1986 - 11 Ιανουαρίου 2013) ήταν Αμερικανός προγραμματιστής ηλεκτρονικών υπολογιστών, συγγραφέας, αρχειοθέτης, πολιτικός διοργανωτής, και ακτιβιστής στο Διαδίκτυο. Βασική πυξίδα της σύντομης ζωής του ήταν ο αγώνας για τη δημοσιοποίηση της γνώσης σε όλους μέσω του διαδικτύου. Πρωτοστάτησε σε δράσεις υπέρ των ψηφιακών δικαιωμάτων και κατά της λογοκρισίας, των κρατικών παρεμβάσεων και της εμπορευματοποίησης δημοσίων εγγράφων, όπως οι αποφάσεις των δικαστηρίων και τα πανεπιστημιακά συγγράμματα. Είχε φτιάξει και διαθέσει, με ελεύθερες άδειες, αρκετά προγράμματα.

Ο Άαρον Σουόρτς γεννήθηκε στο Σικάγο, πρωτοτόκος γιος της Susan και του Robert Swartz. Ο πατέρας του είχε ιδρύσει την εταιρεία λογισμικού **Mark Williams Company**. Ασχολήθηκε με τη μελέτη των υπολογιστών, προγραμματισμού, και ίντερνετ. Παρακολούθησε μαθήματα στο North Shore Country Day School, σε ένα μικρό ιδιωτικό σχολείο κοντά στο Σικάγο, μέχρι την ένατη τάξη, σταμάτησε το γυμνάσιο στην 10η τάξη και παρακολούθησε μαθήματα στο Chicago Area College. Φοίτησε για ένα χρόνο στο Στάνφορντ αλλά εγκατέλειψε τις σπουδές του και στη συνέχεια αφοσιώθηκε στον προγραμματισμό και στον πολιτικό κυβερνοακτιβισμό.

Συμμετείχε στην συγγραφή των προδιαγραφών "RSS 1.0" του RSS, και έχτισε το προγραμματιστικό πλαίσιο ιστοσελίδων web.py και την αρχιτεκτονική για την Open Library. Ίδρυσε επίσης την Infogami, μια εταιρεία η οποία συγχωνεύτηκε με το Reddit στις πρώτες ημέρες του, μέσω του οποίου έγινε ισότιμος ιδιοκτήτης της συγχωνευθείσας εταιρείας.

Παράλληλα επικεντρώθηκε στην κοινωνιολογία, την πολιτική και τον ακτιβισμό. Το 2010 ήταν μέλος του Κέντρου Ηθικής Πανεπιστήμιου του Χάρβαρντ. Ίδρυσε την διαδικτυακή ομάδα Demand Progress (γνωστή πρόσφατα για την εκστρατεία της για τον Richard O'Dwyer) και αργότερα εργάστηκε με τις αμερικανικές και διεθνείς ομάδες ακτιβιστών Rootstrikers και Avaaz.

Το 2009 κατάφερε να κατεβάσει και στη συνέχεια να διαθέσει ελεύθερα στο Ίντερνετ περίπου το 20% των εγγράφων από Ομοσπονδιακά Δικαστήρια τα οποία ήταν καταχωρημένα στη βάση δεδομένων PACER. Παρόλο που στις ΗΠΑ οι δικαστικές αποφάσεις και έγγραφα που τις συνοδεύουν θεωρούνται κείμενα δημόσια και προσβάσιμα σε όλους, η PACER χρέωνε την πρόσβαση, κερδίζοντας εκατομμύρια δολάρια.

Το 2010 τοποθέτησε στα κρυφά ένα λάπτοπ στο δίκτυο του MIT και κατέβασε από την τεράστια ψηφιακή βιβλιοθήκη JSTOR του ιδρύματος, η οποία διαθέτει με συνδρομή άρθρα επιστημονικών περιοδικών, τέσσερα εκατομμύρια δημοσιεύσεις. Τις κυκλοφόρησε με τη μορφή αρχείου torrent στο Ίντερνετ, εξοργίζοντας το MIT και την JSTOR. Στις 6 Ιανουαρίου του 2011, ο Σουόρτς συνελήφθη, αφέθηκε ελεύθερος αλλά του απαγγέλθηκαν κατηγορίες για απάτη. Το JSTOR προβλημάτιζε τον Σουόρτς κυρίως για δύο λόγους: ζητούσε μεν χρήματα αλλά δεν έδινε αμοιβή στους συγγραφείς των άρθρων και απέκλειε τεράστιο αριθμό ανθρώπων (ιδιωτών, φτωχών, ξένων φοιτητών κ.ά.) που δεν μπορούσαν να πληρώσουν για να αποκτήσουν πρόσβαση στην ελεύθερη ακαδημαϊκή βιβλιογραφία που παράγεται από τα κολέγια και τα πανεπιστήμια της Αμερικής.

Και οι δύο υποθέσεις έβαλαν τον Σουόρτς στο στόχαστρο των αμερικανικών Αρχών, αρχικά του FBI και κατόπιν της Υπηρεσίας Εθνικής Ασφάλειας (NSA). Οι διώξεις ξεκίνησαν επί προεδρίας Τζορτζ Μπους και συνεχίστηκαν κλιμακούμενες επί προεδρίας Μπαράκ Ομπάμα. Η JSTOR απέσυρε τις κατηγορίες, όχι όμως και το ΜΙΤ που αρχικά τον κατήγγειλε για απάτη και μετά τήρησε μία «ουδέτερη στάση».

Η δίκη του επρόκειτο να γίνει στο τέλος του 2013 και αν καταδικαζόταν (κάτι που νομικοί κύκλοι θεωρούσαν βέβαιο, με δεδομένη και την πολιτική πίεση από το πανίσχυρο «λόμπι του κοπιράιτ» - δισκογραφικές και μεγάλα στούντιο του Χόλιγουντ) αντιμετώπιζε εξοντωτικές ποινές, έως και 35 χρόνια φυλακή και 1 εκατομμύριο δολάρια πρόστιμο.

Σύμφωνα με τον συγγραφέα και ακτιβιστή Κόρι Ντοκτόροου, ο Σουόρτς έπασχε για χρόνια από κατάθλιψη, προβλήματα για τα οποία είχε γράψει ανοιχτά στο παρελθόν.

Στις 11 Ιανουαρίου 2013 ο Σουόρτς αυτοκτόνησε δια απαγχονισμού στο διαμέρισμά του στο Μπρούκλιν της Νέας Υόρκης σε ηλικία 26 ετών.

Μερικές εβδομάδες μετά τον θάνατο του, ο δεκατετράχρονος Τζακ Αντράκα, που ανέπτυξε μια μέθοδο για πρώιμο τεστ παγκρεατικού καρκίνου με τη μελέτη των εγγράφων από το JSTOR που δημοσιοιποιήθηκαν, δήλωσε στην αμερικανική τηλεόραση "αυτός είναι ο λόγος που ότι έκανε ο Άαρον ήταν τόσο σημαντικό".

Το 2014 κυκλοφόρησε ελεύθερα η ταινία του Brian Knappenberger «The Internet's Own Boy: The Story of Aaron Swartz», ένα ντοκιμαντέρ για τη ζωή και τη δράση του 'Ααρον Σουόρτς.

Σημειώσεις
----------

**^**  Ο Σουόρτς συχνά αναφέρεται ως συνιδρυτής του Reddit, αλλά η απόδοση σε αυτόν της συγκεκριμένης ιδιότητας είναι πηγή διαμάχης. Μετά τη συγχώνευση του Infogami με το Reddit, ο Σουόρτς ήταν ίσως ιδιοκτήτης της μητρικής εταιρίας Not a Bug, Inc. μαζί με τους συνιδρυτές του Reddit, Steve Huffman και Alexis Ohanian. Ο Σουόρτς αναφέρθηκε ως "συνιδρυτής" στον Τύπο, από τον επενδυτή/σύμβουλο Paul Graham (που συνέστησε την συγχώνευση), και τα πρώιμα σχόλια του Ohanian. Στα μέσα του 2011, όταν το Wired έγραψε ένα άρθρο για τις νομικές διώξεις εναντίον του Σουόρτς, ο Οχανιάν είπε ότι προτιμούσε να τον αποκαλεί "συνιδιοκτήτη" αντί συνιδρυτή. Το Wired χρησιμοποίησε τον δεύτερο τίτλο, σχολιάζοντας: "*Με την έλλειψη ενός ακριβούς όρου για κάποιον που συμμετέχει σε μια επιχείρηση αρκετά νωρίς - αλλά μετά τον ίδρυσή της - και που απολαμβάνει τα οφέλη μιας ισότιμης συμμετοχής, χρησιμοποιούμε τον όρο συνιδρυτής σε αυτό το κείμενο.*"

Παραπομπές
----------

1. ↑  www.findagrave.com/memorial/103452617. Ανακτήθηκε στις 12  Ιανουαρίου 2021.
2. ↑  Kraft, Dina. «'Repairing the world' was Aaron Swartz’s calling». *Haaretz*.. Ανακτήθηκε στις 21 February 2014.
3. ↑  *Τσεχική Εθνική Βάση Δεδομένων Καθιερωμένων Όρων*. jo2017947426. Ανακτήθηκε στις 1  Μαρτίου 2022.
4. ↑  www.theatlantic.com/technology/archive/2013/03/life-inside-the-aaron-swartz-investigation/273654/.
5. ↑  Kirschbaum, Connor (3 Αυγούστου 2011). «Swartz indicted for JSTOR theft». *The Tech*. Massachusetts Institute of Technology. Ανακτήθηκε στις 12 Ιανουαρίου 2013.
6. ↑  «Police Log». *The Tech*. Massachusetts Institute of Technology. 18 Φεβρουαρίου 2011. Αρχειοθετήθηκε από το πρωτότυπο στις 15 Ιανουαρίου 2013. Ανακτήθηκε στις 12 Ιανουαρίου 2013.
7. ↑  «Swartz "Steals" for Science». Αρχειοθετήθηκε από το πρωτότυπο στις 23 Δεκεμβρίου 2013. Ανακτήθηκε στις 13 Ιανουαρίου 2013.
8. ↑  The inspiring heroism of Aaron Swartz | Glenn Greenwald
9. ↑  «Aaron Swartz, internet freedom activist, dies aged 26». BBC News Online. 2013-01-13.. Ανακτήθηκε στις 2013-01-13.
10. ↑  Owen Thomas (January 12, 2013). «Family Of Aaron Swartz Blames MIT, Prosecutors For His Death». Business Insider.. Ανακτήθηκε στις January 12, 2013.
11. ↑  John Schwartz (2013-01-13). «Internet Activist, a Creator of RSS, Is Dead at 26, Apparently a Suicide». The New York Times.. Ανακτήθηκε στις 2013-01-13.
12. ↑  «...there was a third cofounder of Reddit, who was...», *Today I learned...*, Reddit,
13. 1 2  Singel, Ryan (19 Ιουλίου 2011). «Feds Charge Activist as Hacker for Downloading Millions of Academic Articles». Wired. Ανακτήθηκε στις 12 Ιανουαρίου 2013.
14. ↑  Ohanian, Alexis, *Twitter*,
15. ↑  Ohanian, Alexis, *+*, Google,

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Άαρον Σουόρτς** |

|  |  |
| --- | --- |
|  |  Στη Βικιθήκη υπάρχει υλικό που έχει σχέση με το θέμα:
**Άαρον Σουόρτς**  |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 296671122
* LCCN: no2013012100
* ISNI: 0000 0004 0183 9430
* GND: 104371300X
* SUDOC: 181263181
* BNF: cb17135357x (data)
* BIBSYS: 1470399605852
* MusicBrainz: 26467fed-1c0b-4039-926a-b5879da6ea90
* NKC: jo2017947426

 |

 |